Kriminaalmenetluse seadustiku, väärteomenetluse seadustiku, 
elektroonilise side seaduse ja teiste seaduste muutmise seaduse
(sideandmete säilitamine ja kasutamine) eelnõu seletuskirja juurde

Rakendusakti kavandid
Kavand 1

EELNÕU

VABARIIGI VALITSUS
MÄÄRUS


Sideettevõtja säilitamiskohustuse täitmiseks vajalike andmete loetelu kinnitamine

Määrus kehtestatakse elektroonilise side seaduse § 1113 lõike 6 ja § 1114 lõike 5 alusel.

§ 1. Reguleerimisala
Käesolevas määruses loetletakse elektroonilise side seaduse § 1113 lõikes 1 sätestatud sideettevõtja säilitamiskohustuse (edaspidi säilitamiskohustus) täitmiseks vajalikud andmed.

§ 2. Säilitamiskohustuse täitmiseks vajalike andmete loetelu
(1) Numbripõhise ja numbrivaba isikutevahelise side teenuse ning selle osutamiseks kasutatud võrguteenuse osutaja on kohustatud säilitama järgmised andmed juhul, kui need sideteenuse osutamise käigus on tekkinud või saadud:
1) sideteenuse kasutamise alguse (log-in) ja lõpu (log-off) kuupäev ning kellaaeg koos ajavööndiga ning selle ajal kasutatud Interneti-protokolli aadress ja lähteport;
2) sõnumi saatmise või kõne alguse ja lõpu kuupäev ning kellaaeg konkreetse ajavööndi järgi;
3) kasutatud isikutevahelise side teenus ja kasutatud internetiühenduse teenus;
4) kärjetunnus sõnumi edastamisel ja vastuvõtmisel, kõne alustamisel, selle ajal tugijaama vahetamisel ja selle lõpetamisel;
5) riik, kus rändlusteenust kasutati;
6) tugijaama geograafilise asukoha andmed koos kärjetunnusega side toimumise ajal;
7) anonüümse ettemakstud mobiiltelefoniteenuse korral teenuse esmase aktiveerimise kuupäev ja kellaaeg konkreetse ajavööndi järgi ning kärjetunnus teenuse esmase aktiveerimise ajal;
8) anonüümse ettemakstud mobiiltelefoniteenuse korral kärjetunnus ettemakse tegemise ajal.
(2) Internetiühenduse teenuse ja masinatevahelise side teenuse osutaja on kohustatud säilitama järgmised andmed juhul, kui need sideteenuse osutamise käigus on tekkinud või saadud:
1) sideseansi lähtepunkti avalik Interneti-protokolli aadress ja lähteport ning sihtpunkti Interneti-protokolli aadress ja sihtport;
2) kuupäev, kellaaeg konkreetse ajavööndi järgi ning kärjetunnus Interneti-seansi alustamisel, selle ajal tugijaama vahetamisel ja selle lõpetamisel;
3) [bookmark: _Hlk165295272]tugijaama geograafilise asukoha andmed koos kärjetunnusega side toimumise ajal.






§ 3. Määruse jõustumine
Määrus jõustub ...

Kavand 2
EELNÕU

VABARIIGI VALITSUS
MÄÄRUS


Sideettevõtjale andmete säilitamise, sõnumite ülekandmise ja teabe andmise kulude hüvitamise kord

Määrus kehtestatakse elektroonilise side seaduse § 1115 lõike 6 ja § 114 lõike 5 alusel.

§ 1. Asjatundjate komisjon
(1) Käeolevas määruses sätestatud kulude põhjendatuse ja proportsionaalsuse hindamiseks moodustatakse Siseministeeriumi juurde sõltumatu asjatundjate komisjon. 
(2) Hüvitamise eelduseks on asjatundjate komisjoni hinnang kulude vajalikkuse, põhjendatuse ja proportsionaalsuse kohta. 

§ 2. Andmete säilitamisega seotud kulude hüvitamine 
(1) Hüvitamisele kuulub üksnes kulu, mis on vältimatult vajalik elektroonilise side seaduse §-st 111³ tuleneva kohustuse täitmiseks, ei oleks tekkinud ilma §-s 111³ sätestatud kohustuseta, ei ole seotud sideettevõtja tavapärase äritegevuse, teenuste arendamise ega muude seadusest tulenevate kohustuste täitmisega ning on kuludokumentidega tõendatud. 
(2) Kui kulu on tekkinud samaaegselt elektroonilise side seaduse §-st 111³ tulenevate kohustuste täitmiseks ning sideettevõtja äritegevuseks või muude õigusaktidest tulenevate kohustuste täitmiseks, hüvitatakse üksnes §-st 111³ tulenevale tegevusele vastav proportsionaalne kuluosa. 
(3) Tõendamiskoormis kulude tekkimise, suuruse ja seose kohta seadusest tuleneva kohustusega lasub sideettevõtjal. Sideettevõtja on kohustatud esitama hüvitise määramiseks vajalikud andmed ja dokumendid. Siseministeeriumil ja asjatundjate komisjonil on õigus kontrollida hüvitise määramise ja maksmise aluseks olevate andmete, dokumentide ja asjaolude õigsust.
(4) Sideettevõtja peab pidama hüvitamise aluseks olevate investeeringute ja kulude kohta eraldi arvestust viisil, mis võimaldab kontrollida kulude tekkimist ning hüvitamise ulatust.

§ 3. Sõnumi tsentraalsesse jälgimisseadmesse ülekandmiseks vajaliku riist- ja tarkvaraga seotud kulude hüvitamine
(1) Sõnumi tsentraalsesse jälgimisseadmesse ülekandmiseks vajaliku sõnumit jaotava liidese ning vastava riist- ja tarkvara maksumus ning nende hoolduskulud hüvitatakse sideettevõtjale teenustasuna riigieelarvest Siseministeeriumi eelarve kaudu. Nimetatud teenustasu makstakse fikseeritud maksetena üks kord aastas ajatatuna ühe soetatud eseme kohta mitte pikemale perioodile kui 10 aastat. Teenustasu makstakse vastavalt Siseministeeriumi ning sideettevõtja vahel sõlmitud lepingule.
(2) Riist- ja tarkvara soetamise või väljavahetamise vajadus, soetamise viis ning soetamis- ja hoolduskulud kooskõlastatakse Siseministeeriumiga enne riist- või tarkvara soetamist või väljavahetamist.
(3) Riist- ja tarkvara kohta esitab sideettevõtja Siseministeeriumile kooskõlastamiseks vähemalt järgmised andmed ning dokumendid:
1) tarnija pakkumise riist- ja tarkvara funktsionaalsuse, koguse, maksumuse ning tarnetähtaja kohta;
2) jälitus- või julgeolekuasutuse kinnituse riist- ja tarkvara sobivuse kohta elektroonilise side seaduse §-des 112 ja 113 sätestatud kohustuste täitmiseks;
3) riist- ja tarkvara hoolduskulude eelarve.

§ 4. Teabele juurdepääsu kulude hüvitamine
(1) Jälitus- või julgeolekuasutus hüvitab sideettevõtjale elektroonilise side seaduse § 112 lõikes 1 nimetatud andmete kättesaadavuse tagamiseks loodud elektroonilise ühenduse eest jälitus- või julgeolekuasutuse ja sideettevõtja vahel sõlmitud lepingus üheks kalendrikuuks kindlaksmääratud summa, sõltumata järelepärimiste arvust või kättesaadavate andmete liigist ja mahust.
(2) Elektroonilise side seaduse § 112 lõikes 1 ettenähtud andmete kättesaadavuse tagamiseks vajaliku elektroonilise ühenduse loomise kulud nähakse ette jälitus- või julgeolekuasutuse eelarves.

§ 5. Teabe andmise kulude hüvitamine
(1) Paragrahvis 2 nimetatud elektroonilise ühenduse puudumise korral suuliste või kirjalike järelepärimiste esitamisel hüvitab jälitus- või julgeolekuasutus sideettevõtjale kulud vastavalt temaga sõlmitud lepingule.
(2) Üks järelepärimine hõlmab teavet:
1) liitumislepingus sisalduvate sõnumi edastaja ja vastuvõtja isikuandmete kohta;
2) sõnumi edastaja ja vastuvõtja asukoha kohta;
3) sõnumi edastamise fakti, kestuse, viisi ja vormi kohta;
4) sõnumite edastamise protsessis moodustuvate sõnumite edastamist kirjeldavate andmekogude ja nendes sisalduvate andmete kohta.

§ 6. Sõnumite jälgimisseadmesse ülekandmisega seotud kulude hüvitamine
Jälitus- või julgeolekuasutus hüvitab ühes kalendrikuus kulud elektroonilise side seaduse § 113 lõikes 3 nimetatud juurdepääsu kasutamise ja sõnumite ülekandmise eest sideettevõtjaga sõlmitud lepingus kindlaksmääratud summas, olenemata edastatavate sõnumite ja nende saladuse õiguse piiramise mahust.

§ 7. Hüvitise suuruse osas kokkuleppele mittejõudmine
Siseministeeriumi või jälitus- või julgeolekuasutuse ja sideettevõtja vahel käesolevas määruses ettenähtud hüvitise suuruse osas kokkuleppele mittejõudmine ei saa olla elektroonilise side seaduse § 112 lõikes 1 sätestatud teabe edastamisest või § 113 lõikes 3 nimetatud sõnumite ülekandmise keeldumise aluseks.

§ 8. Määruse jõustumine
Määrus jõustub ...

Kristen Michal
Peaminister


Igor Taro
Siseminister


Keit Kasemets
Riigisekretär

